Nationaltheater-drømmen på Tullinløkka får kalddusj: – Ikke egnet til teater, skriver Oslo-etat
Staten vil ha en ny underjordisk scene for Nationaltheatret på Tullinløkka. Nå sier fagetaten i Oslo at forslaget «vil oppleves som en vegg». Det var tidligere kulturminister Anette Trettebergstuen (Ap) som lanserte ideen i 2022:  Nationaltheatret kan få en nybygget teaterscene under bakken på Tullinløkka, som kobles til det gamle Nasjonalgalleriet. Tomten er regulert av Oslo kommune. Statsbygg fikk jobben med å utvikle planen av kulturministeren. Nå har den møtt motstand i kommunen: Området er ikke egnet til teaterformål, skriver Plan- og bygningsetaten i et omfattende notat. «Uheldig lukkethet og dominans» Etaten lister opp en rekke innvendinger, som gjør at de mener forslaget er i strid med kommuneplanen. Et av de viktigste handler om vern av nasjonale kulturminner.  Byantikvaren er svært kritisk til at plassen mellom Nasjonalgalleriet og Historisk museum skal bygges igjen.  Sammen med Stortinget er de to ærverdige bygningene sentrale i historien om norsk nasjonsbygging. Bygningene er fredet. Scenetårnet som er tegnet inn på plassen mellom dem, vil «gi en uheldig lukkethet og dominans». En underjordisk scene vil heve terrenget med 4–5 meter på store deler av plassen.  Det hele vil «oppleves som en vegg», heter det i notatet. Tror på Tullinløkka på tross av innvendinger Notatet fra PBE er første skritt i en lang prosess. Nå venter utredninger og en rekke møter mellom dem og Statsbygg. Først etter mange runder kan saken komme til politisk behandling.  Ledelsen ved Nationaltheatret mener at bygging på Tullinløkka er den eneste gode løsningen for å sikre teaterdrift i fremtiden. – Vi tar tilbakemeldingen fra PBE til etterretning, men ser fortsatt med optimisme på at man vil kunne finne gode løsninger, sier teatersjef Kristian Seltun. Han peker på at Tullinløkka i dag er en midlertidig anlagt park klemt inn mellom to parkeringsplasser.  – Vi er sikre på at Nationaltheatret, med et tilhørende nytt parkanlegg, vil gi større grøntarealer enn i dag. Og at det også på andre måter vil være et stort løft for området. Men Oslo-etaten mener det motsatte: At forslaget truer bylivet på plassen.  – Hvilket grunnlag har dere for å vurdere dette – har dere vært på Tullinløkka og observert bylivet i dag? – Hovedargumentet er at torget foreslås utformet med hevet terreng med flere nivåskift, mye lukket bebyggelse midt på torget, biladkomster og varelevering. Vi mener at dagens byliv på Tullinløkka har et stort forbedringspotensial med en annen utforming enn det som er i dag og annet enn det som foreslås i dette planinitiativet, sier seksjonsleder Andreas Vaa Bermann i PBE. – Må sørge for at Nationaltheatret får en ny og varig løsning Kulturminister Lubna Jaffery (Ap) er ikke bekymret over kritikken fra PBE. – De gjør bare jobben sin og kommer med innspill til Statsbygg før oppstartsmøtet. Vi har gitt beskjed til Statsbygg om at de så fort som mulig skal gjøre ferdig sitt beslutningsgrunnlag og få saken i havn, sier Jaffery. – Er det tiden nå for et nytt kulturbygg i størrelsesorden 4–5 milliarder kroner? – Saken er høyt på min prioriteringsliste, sier Jaffery.  – Operaen i Bjørvika ble bygget i sin tid fordi politikerne samlet seg og tok en beslutning. Nå er det min generasjons politikere som må sørge for at Nationaltheatret får en ny og varig løsning, legger hun til.  – Er det aktuelt for staten å overprøve vedtaket dersom Oslos politikere sier nei til bygging? – Det er altfor tidlig å si noe om. Vi er opptatt av å ha en god dialog med Oslo kommune og det har vi.
Staten vurderer en ny underjordisk teaterscene for Nationaltheatret på Tullinløkka, men Plan- og bygningsetaten i Oslo er kritisk.  De mener plasseringen vil oppleves som en vegg, endre opplevelsen av Tullinløkka, være mindre bærekraftig og kan skape ustabilitet for fredede bygninger.  Til tross for kritikk tror teatersjef Kristian Seltun på Tullinløkka som den beste løsningen for Nationaltheatret, og kulturminister Jaffery er heller ikke bekymret for kritikken.